Jakintza ikastola (Donostia)

Jakintza Ikastola Donostiako Antigua auzoan kokaturik dagoen D ereduko ikastetxe publiko bat da. Eusko Jaurlaritzaren Hezkuntza Saila da ikastetxearen titularra. Gaur egun, bi eraikuntzatan banatuta dago. Haur Hezkuntza eta Lehen Hezkuntzako 6. maila arteko ikasleak jasotzen ditu. Jakintza ikastetxea 1963. urtean sortu zen.

 Historia 
 Aurrekariak 
Euskaraz irakasteko euskal eskola autonomoak —edo ikastolak— han eta hemen jaio baziren ere, euskara eta euskal kultura sustatzeko helburuz, frankismoak ezabatu egin zituen ikastolak. Debeku zorrotzen artean, 1944an, guraso talde batek eta Elbira Zipitria irakasleak ezkutuko ikastola bat ireki zuten haren etxean, Donostiako parte zaharrean. Zipitriaren lana funtsezkoa izan zen, gerra aurreko tradizioarekiko lotura gorde zuelako eta pedagogi ikuspegi aurreratuak erabili zituelako.

1950eko hamarkadan, beste andereño batzuek ikastolak zabaldu zituzten Donostian eta 1960ko hamarkadako loraldia zela eta, ikastolak Euskal Herri osora zabaldu ziren.

 Sorrera 
Testuinguru hartan, 1963-1964 ikasturtean sortu zen Antiguako Jakintza Ikastola. Hasieran, Erregezain kaleko etxebizitza batean, Aintzane Astiazaranek eskolak ematen zizkien auzoko haur batzuei. Urte batzuk maileguz eskatutako lokaletan kokatu ondoren, 1967an Jakintza Kultur Elkartea sortu zen eta Mikeleteen pasealekuko egoitza erosi zuen ikastolak. Garai hartan, ahalegin handia egin behar izan zuten familiek eta Antiguako bizilagun askok, egoera ekonomiko larriari eta frankismoak ezarritako jazarraldiari erantzunez, ikastola aurrera ateratzeko.

Jakintza handitzen eta sendotzen joan zenez, 1970-1971 ikasturtean, aurretik maileguan erabilitako lokal batzuk erabili behar izan zituen berriz ere. Horrela, 1973an, Heriz pasealekuko San Rafael ikastetxeko lau gela alokatu zituen 110 ikaslerentzat, baina Hezkuntzako Lege Orokorra garai hartantxe ezarri berria zenez, debekatuta geratu zen eskola bat eraikin batean baino gehiagotan egotea. Beraz, Jakintza Kultur Elkarteak egoitza bakar bat aurkitzeko irtenbide bila hasi zen.

1974an, Donostiako elizbarrutiak salgai jarri zuen San Sebastian Martir ikastetxea eta salneurria Jakintzako kideentzat gehiegizkoa izan arren, erostea erabaki zuten, lege antolamendu berriak oso egoera larrian jarri baitzuen ikastola.

1974ko irailaren 14an, eraikina erosi eta Lugaritz Berri SA sortu zuten jabetza kudeatzeko.

 Hezkuntza proiektua 

Jakintza Ikastetxearen hezkuntza proiektua honako printzipio edo balioetan oinarritzen da:

 Euskalduna eta euskal kulturan errotua,
 auzokoa,
 akonfesionala,
 eleaniztuna, berritzailea,
 parte hartzailea,
 inklusiboa,
 garapen integralaren aldekoa,
 elkarbizitzan, berdintasunean eta hezkidetzan oinarritua,
 ingurunearekiko arduratsua
 teknologia berrien bultzatzailea.

Bestetik, Irakaskuntza prozesuaren ezaugarriak: jakin-mina, espiritu kritikoa, berdintasun eraginkorra, osasuna, metodologia aktiboa, autoestimua, autonomia, begirunea, askatasuna eta elkarbizitza dira.Hezkuntza Proiektua. Jakintza ikastola. 2015.

 Erreferentziak 

 Kanpo estekak 

 Jakintza ikastolako webgunea

Kategoria:Gipuzkoako ikastolak
Kategoria:Donostiako ikastetxeak
Kategoria:Antiguako eraikinak